ΓΡΑΠΤΗ ΕΡΩΤΗΣΗ E-0090/99

υποβολή: Konstantinos Hatzidakis (PPE) προς την Επιτροπή

(27 Ιανουαρίου 1999)

Θέμα: Συνεχιζόμενη μη συμμόρφωση της Ελλάδας προς το καθεστώς απελευθέρωσης των τηλεπικοινωνιών στην Ευρωπαïκή Ένωση

Παρόλο που η αρχή του έτους είναι αφιερωμένη στην Ευρωπαϊκή Κοινωνία της Πληροφορίας ο ΟΤΕ συνεχίζει να παρανομεί και να δυσκολεύει την πρόσβαση των Ελλήνων χρηστών στο Ιντερνέτ και στην Κοινωνία της Πληροφορίας. Αφενός κωλυσιεργεί στην εκχώρηση τετραψήφιου αριθμού κλήσεων σε άλλους παροχείς υπηρεσιών Ιντερνέτ πλην της δικής του θυγατρικής, και αφετέρου αυξάνει τα τέλη αστικής συνδιάλεξης κατά 38,4 %, επιβαρύνοντας τον ελληνικό πληθυσμό με αδικαιολόγητα τσουχτερές τιμές και οδηγώντας σε απαγορευτικά για το μέσο καταναλωτή ύψη τη βασική τηλεπικοινωνιακή δαπάνη σύνδεσης με το Ιντερνέτ. Και στις δύο περιπτώσεις καταστρατηγούνται θεμελιακές διατάξεις του κοινοτικού δικαίου.

Στην μεν πρώτη (άρνηση/καθυστέρηση εκχώρησης αριθμού κλήσης) παραβιάζονται οι διατάξεις περί κατάχρησης δεσπόζουσας θέσης του άρθρου 68 της Συνθήκης. Στη δε δεύτερη (αύξηση αστικών τιμολογίων) υπάρχει σαφής παραβίαση διατάξεων των Οδηγιών ONP φωνητικής τηλεφωνίας (95/62(1) και 98/10(2)), σύμφωνα με τις οποίες αναδιάρθρωση τιμολογίων μπορεί να προκύψει μόνο ύστερα από κοστολογικό έλεγχο, κάτι που ουδέποτε έχει γίνει στον ΟΤΕ.

Δυστυχώς η ελληνική κυβέρνηση, παρά τις συνεχείς διαβεβαιώσεις και υποσχέσεις στην Ευρωπαϊκή Επιτροπή περί σταδιακής συμμόρφωσης της χώρας με την ευρωπαϊκή τηλεπικοινωνιακή νομοθεσία και πρακτική, στην πράξη κωφεύει και συνεχίζει να μην υλοποιεί τις δεσμεύσεις της. Όπως πρόσφατα με ενημέρωσε η Επιτροπή έχουν ήδη σημειωθεί έντεκα σημαντικές παραβιάσεις της κοινοτικής νομοθεσίας που οδήγησαν στη διακοπή της χρηματοδότησης του ελληνικού Επιχειρησιακού Προγράμματος για τις Τηλεπικοινωνίες. Η Ελλάδα συνεχίζει συνεπώς και σήμερα την τακτική της μη συμμόρφωσης με τα κοινοτικά δεδομένα, επιτρέποντας μάλιστα στον ΟΤΕ απροσχημάτιση καταστρατήγηση θεμελιωδών διατάξεων της ευρωπαϊκής έννομης τάξης.

Θα μπορούσε συνεπώς να με πληροφορήσει η Επιτροπή ποιά μέτρα προτίθεται να λάβει στις δύο προαναφερθείσες περιπτώσεις παρανομίας καθώς και ποιά μέτρα προτίθενται να λάβουν οι αρμόδιες κοινοτικές αρχές προκειμένου να προστατευθούν οι Έλληνες καταναλωτές από τις επιπτώσεις των δύο αυτών περιπτώσεων;

Απάντηση του κ. Van Miert εξ ονόματος της Επιτροπής

(26 Φεβρουαρίου 1999)

Σύμφωνα με την κοινοτική νομοθεσία, προβλήματα που αναφέρονται σε πιθανή κατάχρηση δεσπόζουσας θέσης όπως καθορίζονται στο άρθρο 86 της συνθήκης ΕΚ μπορούν να επιλυθούν σε εθνικό επίπεδο.

Στην περίπτωση της εκχώρησης αριθμών κλήσεως για τους παροχείς υπηρεσιών Ίντερνετ, η Επιτροπή ενημερώθηκε ότι η υπόθεση αντιμετωπίστηκε σε εθνικό επίπεδο από την Εθνική Επιτροπή Τηλεπικοινωνιών (ΕΕΤ). Η ΕΕΤ πληροφόρησε την Επιτροπή ότι επέβαλε πρόστιμο 80 εκατ. δρχ. στον ΟΤΕ (Οργανισμό Τηλεπικοινωνιών Ελλάδος) επειδή δεν εκχώρησε τετραψήφιους αριθμούς κλήσεων σε άλλους παροχείς υπηρεσιών Ίντερνετ. Εξ όσων γνωρίζει η Επιτροπή, δύο παροχείς υπηρεσιών Ίντερνετ δεν έχουν υπογράψει σύμβαση με τον ΟΤΕ για την εκχώρηση τέτοιου αριθμού.

Σε ότι αφορά την αύξηση του τιμολογίου για τις αστικές κλήσεις, υπάρχει βάσει της κοινοτικής νομοθεσίας γενική υποχρέωση των κρατών μελών να επιτρέψουν στους τηλεφωνικούς τους φορείς να εξισορροπήσουν τα τηλεφωνικά τους τιμολόγια, όταν τα τιμολόγια αυτά δεν είναι ευθυγραμμισμένα με το σχετικό κόστος. Η οδηγία 98/10/ΕΚ απαιτεί, ωστόσο, από τα κράτη μέλη να διασφαλίσουν ότι οι υπηρεσίες φωνητικής τηλεφωνίας παραμένουν προσιτές.

Η αρχή της τιμολόγησης βάσει του κόστους δεν εμποδίζει το κόστος να υπολογίζεται με διαφορετικό τρόπο για δύο υπηρεσίες που χρησιμοποιούν εν μέρει την ίδια υποδομή όταν δικαιολογείται από τη φύση των αντίστοιχων υπηρεσιών ή τα πρότυπα ζήτησης. Οι αρμόδιες ελληνικές αρχές μπορούν επομένως να επιτρέψουν στον ΟΤΕ να επιβάλλει χαμηλότερα τιμολόγια για την πρόσβαση στο Ίντερνετ, αν το τιμολόγιο αυτό ισχύει για όλους τους παροχείς υπηρεσιών Ίντερνετ.

(1) ΕΕ L 321 της 30.12.1995, σελ. 6.

(2) ΕΕ L 101 της 1.4.1998, σελ. 24.